Dun Karm Scerri, li miet fil-5 ta' Marzu 1981 fl-eta' ta' 76 sena, nafuh l-aktar bħala l-organista ċelebri, u dawk kollha li għandhom għal qalbhom il-mużika, żgur li tpaxxew bid-daqq ta' l-orgni tiegħu.DunKarm, flimkien ma' ħuh il- Professur Emmanuele Scerri, ħadu l-ewwel tagħlim mużikali tagħhom minn għand missierhom, is-surmast Vittorio Scerri, li għex bejn l-1858 u l-1942. Il- vina mużikali f'dinil-familja tkompliet mis-surmast Joseph Fenechli huwa t-tifel tat-tiflata' Emanuele Scerri. Il-familja Scerri kienet stmata u magħrufa ħafna fin- Naxxar, fejn twieldu, għexu u mietu. Dun Karm Scerri bħal missieru u ħuh ikkompona għadd ġmielu ta' mużika, l- aktar mużika sagra. Fost din il-mużika nsibu li fis-sena 1964, sewwa sew tletin sena ilu, mill-pinna ta' Dun Karm Scerri ħareġ l-oratorio 'SAN GREGORIO MAGNO', komposizzjoni għal sitt solisti, kor, orgni u orkestra. Il-librett tiegħu huwa ta' Chevalier Albert M. Cassola. Dan l-oratorio huwa mqassam fi tnax il-parti: I Preludju minn orgni u orkestra. II F'Ruma, fejn Gregorio kien għadu ma laħaqx Papa, jwissi lill-poplu biex jagħmel penitenza u jitlob bil-qalb lil Alla biex jeħlishom mill-epidemija qawwija tal- pesta li kienet qiegħda taħsad ħafna ħajjiet ta' rġiel, nisa u tfal. III Waqt purċissjoni penitenzjali jidher Anġlu b'xabla f'idu u Gregorio jgħid lin-nies li dak ifisser li Alla l-Imbierek laqa' t-talba tagħhom. Fost id-daqq tal-qniepen, l- anġli jkantaw l-Alleluia, filwaqt li Gregorio u l-miġemgħa kollha jinżlu għarkubbtejhom jiżżu ħajr lil Alla u jfaħħru lill-Madonna li daħlet għalihom, bħala l-Omm Ħanina, quddiem binha Ġesu'. Gregorio jiġi kkonsagrat Papa. IV- Leħenta'raġel,wara l-ordinazzjoni ta' Gregorio Papa, jinstema' jfaħħar il-ħajja qaddisa ta' Gregorio u jagħtina tagħrif dwar twelidu u ħajtu. V Waqt laqgħa tal-Kardinali, isqfijiet u l-Kleru, il-Papa Gregorio, l-ewwel iċanfar lil ċerti membri tal-ġerarkija li aktar kienu moħħhom biex jiddandnu milli jieħdu ħsieb l-erwieħ ta' Kristu. Il-Papa Gregorio jfisser li kulħadd huwa xorta waħda kulħadd huwa aħwa u d-dmir tagħhom huwa li jwittu t-triq ta' Kristu u jgħinu lill-proxxmu tagħhom għas-salvazzjoni Il-baxx Joseph Vella Bondin li nterpreta l-karattru ta' San Girgor waqt is-serata ta' l- Oratorju SAN GREGORIO MAGNOIi saret fil-knisja parrokkjali ta' San Ġiljan fl-1978. Miegħu jidhru l-kor ta' San Ġiljan, l-orkestra u d-direttur Dun Ġwann Galea. L-ilsiera tal-Gran Brittanja li jkunu f'Ruma jibdew jibku xortihom u jitolbu lill- allat tagħhom biex jeħilsuhom minn dik it-tbatija. Il-Papa Gregorio jħoss qalbu tingħafas għal dawn l-imsejkna u jgħid li għalkemm huma pagani, xorta wlied Alla. Jibgħat għal Wistin u jgħidlu biex imur jikkonverti l-poplu Ingliż. Tkun biċċa xogħol iebsa ħafna iżda Gregorio jgħid li bl-għajnuna t' Alla jirnexxilhom żgur. Il-poplu Ruman ikun imwerwer mill-qilla tal-Longobardini li jkunu sejrin jattakkawhom. Gregorio joħroġ bi proċessjoni biex jiltaqa' mal-Longobardini. Il- Kardinali u l-Kleru li jkunu msakkrin beżgħana fil-Palazz tal-Vatikan, jibqgħu mistagħġba meta jaraw lill-Papa Gregorio tiela' t-taraġ ta' San Pietru mar-Re tal- għedewwa tagħhom, jitħaddtu bħal żewġ ħbieb kbar. Il-Papa Gregorio jagħmel ikla lill-fqar u fost in-nies jilmaħ Anġlu b'turija minn Alla li qatt ma kien se jonqos il-ħobż. Il-Papa Gregorio jkun marid ħafna, iżda b'danakollu jibqa' jitħabat biex jgħin lill- foqra u jibgħat aktar missjunarji f'pajjiżi oħra. Qalb Gregorio tixgħel bil-ferħ meta mingħand Wistin tasal l-aħbar li l-Ingilterra kkonvertiet u bdiet tħaddan ir- Reliġjon Kattolika. Gregorio jagħmel riformi kbar fil-liturġija u l-kant sagru. Jitwaqqaf il-kantli llum il-ġurnata nafuh bħala l-Kant Gregorjan. Għalkemm Gregorio jħoss il-mewt riesqa fuqu, jibqa' jitħabat biex jirranġa l- monasteri, il-missjonijiet f'artijiet imbiegħda u l-ġlieda qawwija kontra t-taqlib tad-dinja. Gregorio b'umilta' kbira jitlob lil Alla biex ikollu ħniena minnu u jagħtih il-mistrieħ ta' dejjem wara mewtu. Il-poplu jilqa' l-aħbar b'sogħba kbira, għax fil-Papa Gregorio kienu jsibu benefattur ħanin u twajjeb. Il-kleru flimkien mal-poplu kollu jagħmlu luttu kbir u jitolbu lil Alla biex jippremja lil Gregorio li mis-sema żgur li jibqa' jgħinhom permezz tat-tagħlim sabiħ li tahom dwar Alla l-Imbierek f'ħajtu. Dan l-oratorio sar l-aħħar fl-1978 meta fit-12 ta' Jannar ġie ppreżentat fil- knisja parrokkjali ta' San Ġiljan u fit-2 ta' Marzu fil-Kon-Katidral ta' San Ġwann, il-Belt Valletta. Dan ġie mtella' mill-kor ta' San Ġiljan taħt id- direzzjoni ta' Dun Ġwann Galea u fih ħadu sehem is-solisti Joe Vella Bondin, baxx, li kanta fil-parti ta' Gregorio, il-baritonu Paul Cassar, it- tenur Charles Delicata, il-mezzo soprano Marie Therese Vassallo u s- soprano Marthese Debono. Għaddew sittax-il sena u l-oratorio SAN GREGORIO MAGNO ta' Dun Karm Scerri baqa' qatt ma sar aktar. Tkun ħaġa xierqa li kieku bi sforz ġenwin il-parroċċa ta' San Girgor ,il-kleru, kunsill parrokkjali, kumitat tal- festa u tal-każin jitfgħu għajnejhom fuq dan ix-xogħol sabiħ ta' Malti ad unur Gregorio l-Kbir. Dan ix-xogħol jogħġob żgur lis-Sliemiżi kollha speċjalment dawk Gregorjani. (Ir-ritratt u xi materjal li ntuża f'dan l-artiklu huwa misluf lili mis-Sur Joseph Vella Bondin u ta' dan nirringrazzjah.)